3.4Επικαιροποίηση του συστήματος DUeS

Η Επιτροπή γνωστοποίησε στην ATCG την απόφασή της σχετικά με την πρόσβαση του Ηνωμένου Βασιλείου σε δίκτυα, συστήματα πληροφοριών και βάσεις δεδομένων (βάσει του άρθρου 13 παράγραφος 5 του πρωτοκόλλου για τις Ιρλανδία / Βόρεια Ιρλανδία) και το παράρτημά της που εγκρίθηκε στις 16 Οκτωβρίου 2020. Σύμφωνα με την απόφαση αυτή, στο Ηνωμένο Βασίλειο παρέχεται μερική πρόσβαση (εγγραφής και ανάγνωσης) στο σύστημα DUeS. Η πρόσβαση αυτή κρίνεται απαραίτητη προκειμένου το Ηνωμένο Βασίλειο να συμμορφωθεί με τις υποχρεώσεις του που απορρέουν από το πρωτόκολλο για τις Ιρλανδία / Βόρεια Ιρλανδία. Ως εκ τούτου, η Επιτροπή γνωστοποίησε μια νέα λειτουργία κοινοποίησης στο σύστημα DUeS για την υποστήριξη της ορθής εφαρμογής του άρθρου 23 παράγραφος 5 του κανονισμού, ώστε να καταστεί δυνατή η ανταλλαγή πληροφοριών μεταξύ του Ηνωμένου Βασιλείου και της Επιτροπής και μεταξύ του Ηνωμένου Βασιλείου και καθενός κράτους μέλους.

Επιπλέον, η Επιτροπή ενημέρωσε την ATCG σχετικά με την ταυτοποίηση δύο παραμέτρων για τους χρήστες του συστήματος DUeS, η οποία τέθηκε σε λειτουργία στις 3 Δεκεμβρίου 2021, σύμφωνα με την πολιτική ασφάλειας της Επιτροπής για όλα τα συστήματα πληροφοριών που διαχειρίζονται ευαίσθητες πληροφορίες.

3.5Άτυπη ομάδα εμπειρογνωμόνων της Επιτροπής

Η Επιτροπή ενημέρωσε την ATCG σχετικά με την άτυπη ομάδα εμπειρογνωμόνων που συγκροτήθηκε σύμφωνα με τα συμπεράσματα της έκθεσης επανεξέτασης της Επιτροπής . Η άτυπη ομάδα συνδυάζει διάφορες οπτικές γωνίες (π.χ. υπεράσπιση, επιβολή του νόμου, έρευνα και τελωνεία). Στην άτυπη ομάδα έχει ορίσει εκπρόσωπο ένα κράτος μέλος (Γερμανία). Η άτυπη ομάδα περιλαμβάνει επίσης εκπροσώπους του Συμβουλίου της Ευρώπης και της Ύπατης Αρμοστείας των Ηνωμένων Εθνών για τα ανθρώπινα δικαιώματα (OHCHR). Η λειτουργία της είναι αυστηρά συμβουλευτική και συμπληρωματική της ATCG.

Η άτυπη ομάδα παρέχει τεχνική υποστήριξη με συμβουλευτικό ρόλο για διάφορα θέματα, όπως το εύρος της έννοιας των απαγορευμένων ή ρυθμιζόμενων αντικειμένων με σκοπό την αυστηρότερη εφαρμογή του κανονισμού. Στο πλαίσιο αυτό, η ATCG ενημερώθηκε για την ανταλλαγή απόψεων σχετικά με τις τάσεις και τις προκλήσεις όσον αφορά τα όπλα και τις συσκευές που έχουν σχεδιαστεί για τον έλεγχο ταραχών ή την αυτοπροστασία κατά την αστυνόμευση συναθροίσεων και διαδηλώσεων. Ορισμένα αντικείμενα ελέγχου ταραχών, τα οποία επί του παρόντος δεν καλύπτονται από τον κανονισμό (όπως τα κοινά δακρυγόνα αέρια), χρησιμοποιούνται συχνά για τη διευκόλυνση ή την άσκηση εσωτερικής καταστολής. Τέθηκε το ζήτημα της προσθήκης των κοινών ροπάλων και των σφαιρών από καουτσούκ στον κατάλογο των ελεγχόμενων αντικειμένων. Η χρήση ακουστικών συσκευών ή τεχνολογίας λέιζερ εκθάμβωσης σε καταστάσεις ελέγχου πλήθους είναι ένας άλλος τομέας ο οποίος αναφέρθηκε ότι πρέπει να εξεταστεί.

Η άτυπη ομάδα είχε καθοριστικό ρόλο στην προβολή του κανονισμού, μεταξύ άλλων χτίζοντας γέφυρες με τις εργασίες της ομάδας κυβερνητικών εμπειρογνωμόνων των Ηνωμένων Εθνών (UNGGE) και παρέχοντας έτσι μια σημαντική σύνδεση μεταξύ του κανονισμού και των διεθνών προσπαθειών για την καταπολέμηση του εμπορίου ειδών που χρησιμοποιούνται για βασανιστήρια (βλ. σημείο 3.6 κατωτέρω).

3.6Καταπολέμηση του εμπορίου ειδών που χρησιμοποιούνται για βασανιστήρια — περιφερειακές και διεθνείς εξελίξεις

Η ATCG χρησίμευσε ως πλατφόρμα ανταλλαγής πληροφοριών και ευαισθητοποίησης όσον αφορά τις περιφερειακές και διεθνείς εξελίξεις στον τομέα της καταπολέμησης του εμπορίου ειδών που χρησιμοποιούνται για βασανιστήρια.

Η Επιτροπή ενημέρωσε τους αντιπροσώπους της ATCG σχετικά με τα εξελίξεις που ακολούθησαν την έκθεση του Γενικού Γραμματέα των Ηνωμένων Εθνών με τίτλο «Towards torture-free trade: examining the feasibility, scope and parameters for possible common international standards» (Προς την καταπολέμηση του εμπορίου ειδών που χρησιμοποιούνται για βασανιστήρια: εξέταση της σκοπιμότητας, του πεδίου εφαρμογής και των παραμέτρων για ενδεχόμενα κοινά διεθνή πρότυπα), ιδίως όσον αφορά τη σύσταση της UNGGE, για τη συνέχιση των εργασιών με βάση την εν λόγω έκθεση.

Μετά από ορισμένες καθυστερήσεις στον διορισμό των εμπειρογνωμόνων, η UNGGE συστάθηκε επισήμως, τον Οκτώβριο του 2021, με δύο εμπειρογνώμονες ανά περιφερειακή ομάδα του ΟΗΕ. Η Επιτροπή ενημέρωσε την ATCG σχετικά με τη διαδικασία διαβούλευσης του ΟΗΕ με τα κράτη μέλη του, την κοινωνία των πολιτών και εξωτερικούς εμπειρογνώμονες, η οποία θα συμβάλει στην κατάρτιση της έκθεσης της UNGGE.

Ορισμένα κράτη μέλη της ΕΕ συμμετείχαν στη διαδικασία διαβούλευσης του ΟΗΕ με την UNGGE.